 የደቡብ ሱዳን ታጣቂዎችና ስደተኞች ወደ ኢትዮጵያ ድንበር ዘልቀው መግባታቸው ውጥረት ፈጥሯል 
  የደቡብ ሱዳን ታጣቂዎችና 10 ሺህ የሚገመቱ ስደተኞች 200 ኪሎ ሜትር ዘልቀው ወደ ኢትዮጵያ ግዛት መግባታቸው በደቡብ ክልል ሱርማ ወረዳ ውጥረት መፍጠሩ ተጠቁሟል፡፡  ቁጥራቸው በውል ያልታወቀ ታጣቂዎች በሱርማ ወረዳ የተለያዩ አካባቢዎች ተበታትነው፣ የሱርማ አርብቶ አደሮች ላይ ዘረፋና ጥቃት እየፈፀሙ መሆኑንና ለአካባቢው ጸጥታም ስጋት መደቀናቸውን የምዕራብ ኦሞ ዞን አስተዳደር ለውጭ መገናኛ ብዙኃን በሰጡት መግለጫ አስታውቋል፡፡ ቁጥራቸው 10 ሺህ የተገመቱና ከታጣቂዎች ጋር አብረው ወደ ኢትዮጵያ ግዛት የዘለቁ የደቡብ ሱዳን ስደተኞችም በአካባቢው ተበታትነው ሰፍረው እንደሚገኙ የአካባቢው አስተዳደር ጠቁሟል፡፡  ድንበሩን ጥሰው 200 ኪሎ ሜትር ወደ ኢትዮጵያ ግዛት የዘለቁት ስደተኞችና ታጣቂዎች ወደ ኋላ እንዲመለሱ ማሳሰቢያ እየተሰጠ  ሲሆን የመከላከያ ሰራዊት እርምጃ ለመውሰድ ወደ አካባቢ የሚያስገቡ መንገዶች አለመሰራታቸው እንቅፋት መሆኑም ተጠቁሟል፡፡ በቀጣይ መንገዱ ተሰርቶ ታጣቂዎችና ስደተኞቹ ወደ ኋላ እንዲያፈገፍጉ ይደረጋል ተብሏል፡፡  